Ula (Agurain)

Ula Agurain aldean egon zen herri baten izen modernoa da, gaur egun herri hustua. 1025. urteko Donemiliagako goldean aipatzen zen: Uhulla. 1257an, Uula. XI-XII. mendeetan, inguruneko herri handienetako bat zen, Agurain eta Sallurti elkartzearen bi halako: zergapeko hogei etxe. 

Erdi Aroko Ula herriak monasterio bat zuen, "monasterio de San Jorge de Yula" izenaz erdaraz aipatua, eta hustu egin zen. Ula Agurain herriaren menpe geratu zen 1270. urtean. Izan ere, Gaztelako Alfontso X.ak Ulako monasterioa Aguraini eman zion bere ondasun guztiekin, urteroko zerga baten truke. Dohaintza hori Gaztelako Fernando IV.ak berretsi zuen 1305ean, eta Langarika, Irazaba eta Sosiellako lekuak ere Agurainenak zirela adierazi zuen, monasterio horren jaraunspenak zirelako.

Bestalde, 1446an, Juana García Ibáñez de Laquedanaren testamentu-xedapenez, monasterio horretan San Pedroko emakumezko erlijiosoak zeuden. Emakume horiek Santa Isabelen araua bete zuten harik eta 1611n emakumezko frantziskotarren komentua sortu zen arte.

Zadorraren ertzean dagoen monasterioaren aztarnak geratu dira. Abside erromanikoaren aztarnak eta leiho erromaniko bat ditu, Ulako Andre Mariaren antzinako irudia gordetzen duena. Egun, abeletxe bat dago bertan. Garai batean izan zuen pisuaren adierazle, Aguraingo zerken ipar-mendebaldeko atarietako batek Ulako Atea du izena. 

 Erreferentziak 

 Kanpo estekak 

Kategoria:Arabako herri hustuak
Kategoria:Agurain
Kategoria:Euskal Herriko erorkiak
Kategoria:Donemiliagako goldean aipatuak